|  |  |
| --- | --- |
| **LIITE**  **Taustatietoa Kansanterveysyhdistyksen neljästä omistajayhdistyksestä ja Kanresta Oy:stä.**  Suomen Kansanterveysyhdistyksen (SKTY) tehtävä on varmistaa vuosittain lähes kaksi miljoonaa euroa omistajiensa päivittäiseen työhön sydämen, mielen, lastentautien ja ikäihmisten hyväksi. 50 vuotta sitten kahviloiden ympärille perustettu yhdistys on toteuttanut tehtäväänsä pääasiallisesti puhelinkeräyksellä.  **1. Lastentautien tutkimussäätiö** on tukenut lastentautien tutkimusta Suomessa jo yli 50 vuoden ajan. Apurahakohteita valitessaan säätiö käyttää apunaan maan parhaita lääketieteen asiantuntijoita.  Suomen Kansanterveysyhdistys ry:ltä saadut varat säätiö kohdistaa laaja-alaisesti kaikkien lastentautien tutkimukseen. Lastentautien tutkimussäätiön pitkäjänteinen työ on saanut kansainvälisesti laajaa arvostusta ja tunnustusta.  Lastentautien tutkimussäätiön rahoittamat tutkijat löytävät ratkaisuja kaikilta tutkimusaloilta monipuolisesti lasten sairauksiin kardiologiasta neurologiaan ja neuropsykologiasta infektiosairauksiin. Tutkimustyön myötävaikutuksesta alle 1-vuotiaiden lasten kuolleisuus on Suomessa laskenut 1970-luvulta kymmenesosaan (20/1000 lasta -> 2/1000 lasta) ja hoitotulokset lasten yleisimmästä leukemiasta (ALL) ovat viime vuosina entisestään parantuneet (90/100 -> (98/100).  Tuoreimpien SKTY:n rahoittamien tutkimusten joukossa ovat niin lasten leukemiahoitojen parantaminen, vauvaiän epilepsian syiden löytäminen, syntymän aikaisen hapenpuutteen vaikutus lapsen neurologiseen kehitykseen,, astman kehityksen estäminen korkean riskin lapsilla sekä lyhytkasvuisuuden tutkiminen.  **2. Suomen Mielenterveysseura ry**:n perustehtävä on mielenterveyden edistäminen ja ongelmien ehkäisy. Mielenterveysseuran jäsenistön muodostavat 56 paikallista seuraa ja 32 valtakunnallista järjestöä. Lisäksi seuran kriisikeskusverkostoon kuuluu 22 kriisikeskusta.   Mielenterveysseura toimii ihmisoikeuksien ja yhteiskunnallisen oikeudenmukaisuuden puolesta Suomessa ja kansainvälisesti. Mielenterveysseura tarjoaa apua elämän kriiseissä ja katastrofeissa kaikille tasapuolisesti.  Yhä useampi 16-24-vuotiaista nuorista joutui työkyvyttömyyseläkkeelle mielenterveyssyistä. Vuosina 2004 -2016 mielenterveyssyistä sairauspäivärahaa saaneiden 18-24 vuotiaiden lukumäärä kasvoi 65 prosenttia. Noin 60 prosentilla pitkäaikaisesti syrjäytyneistä nuorista on mielenterveyden häiriö ja lääkitys siihen.  Mielenterveysseuralle SKTY:n tuki on merkinnyt itsemurhien ehkäisyn ja kriisityöntekijöiden puhelinpäivystyksen mahdollistamista, mielen hyvinvointia tukevan toiminnan mahdollistamista sekä mielenterveyshaasteissa auttavien ammatti-ihmisten kouluttamista.  **3. Suomen Sydänliitto ry** tekee työtä edistääkseen sydän- ja verisuoniterveyttä Suomessa. Liitto tarjoaa tietoa terveydestä ja hyvinvoinnista, kannustaa elämäntapamuutoksiin ja tukee sydänsairauksiin sairastuneita ja heidän läheisiään.   Suomen Sydänliitto ry:hyn kuuluu noin 70 000 henkilöjäsentä, sen alla toimii 16 sydänpiiriä, 215 paikallista sydänyhdistystä, kolme valtakunnallista jäsenjärjestöä - [Sydänlapset ja -aikuiset ry](http://www.sydanlapsetja-aikuiset.fi/), [Sydän- ja keuhkosiirrokkaat SYKE ry](http://www.syke-elinsiirrot.fi/) että [Karpatiat ry](http://karpatiat.net/" \o "Karpatiat ry" \t "_blank).  Sydänliiton saamaa avustusta on viime vuosina käytetty sydän- ja verisuonisairauksien ehkäisyyn ja potilastyön asiantuntijamateriaalin tuottamiseen, sekä ennalta ehkäisevään sydäntyöhön ja potilastoiminnan edellytysten vahvistamiseen, tiedotukseen, sydänterveyden edistämiseen, tukihenkilötoimintaan ja sydänpotilaiden kuntoutukseen.  **Vanhustyön keskusliitto - Centralförbundet för de gamlas väl ry** on maan laajin valtakunnallinen vanhustyön järjestö. Liiton tehtävänä on edistää vanhusten hyvinvointia ja sosiaalista turvallisuutta sekä toimia kolmannen sektorin edunvalvojana. Keskusliitto on asiantuntijana mukana vanhustenhuoltoon liittyvässä lainsäädäntö- ja valmistelutyössä sekä tekee aktiivisesti yhteistyötä monien sosiaali- ja terveysalan järjestöjen ja viranomaisten kanssa.  Keskusliitto toimii kiinteässä yhteistyössä 330 jäsenyhteisöjensä kanssa tukemalla niitä edunvalvonnan, konsultoinnin ja koulutuksen keinoin. Liiton hallintoon osallistuu hallitus- ja valtuustotyöskentelyn kautta laaja valtakunnallisten ja paikallisten asiantuntijoiden joukko.  SKTY:n avustusta on käytetty viime vuosina muun muassa senioritoiminnan mahdollistamiseen, digivalmiuksia ja arjen turvallisuutta edistävään SeniorSurf-toimintaan, ikääntyneisiin liittyvään edunvalvontaan poliittisessa vaikuttamistyössä sekä ikäihmisiä auttavaan asuntojen korjausneuvontaan. Liiton Ystäväpiiritoiminta on tavoittanut jo 10.000 ikääntynyttä ja sähköisen viriketoiminnan aineistopankkissa Vahvikkeessa on saavutettu jo yli miljoona latausta. |  |

**KANRESTA OY**

Kanresta Oy on Suomen johtava kulttuuri-, kokous- ja tapahtumatalojen ravintoloitsija. Yrityksen liikevaihto oli vuonna 2018 24,14 meur. Sen ravintoloita ovat:

Sibeliustalo, Lahti  
Konserttitalo, Lahti

Pianopaviljonki, Lahti  
Finlandia-talo, Helsinki  
Verkatehdas, Hämeenlinna  
Espoon Kulttuurikeskus, Espoo  
Suomen Kansallisooppera, Helsinki  
Kaupunginteatteri, Kuopio   
Musiikkikeskus, Kuopio  
Kaupunginteatteri, Oulu  
Porvoon Taidetehdas, Porvoo (4/2019)

Liikuntakeskus Pajulahti, Lahti  
Kansallismuseo, Helsinki  
Tiedekeskus Heureka, Vantaa  
Hämeen linna, Hämeenlinna  
Kaupunginkirjasto, Oulu  
Tiedekeskus Tietomaa, Oulu  
Suomalainen Klubi, Helsinki (8/2019)  
Finnish Music Hall Of Fame, Helsinki (10/2019)

Ravintola Båx, Helsinki  
Ravintola K1 ja K2, Espoo  
Ravintola Hot Pot ja Heijastus, Vantaa  
Uusi Lastensairaala, Helsinki  
Kaupunginsairaala, Oulu  
Lentoaseman ravintolatoiminta, Kuopio  
Lentoaseman ravintolatoiminta, Tampere